同游雲蓋分題得雲字
作者：釋德洪
朝代：宋

paragraphs: 公才如天驥，超絕氣逸羣。
低摧簿書中，一笑置勿論。
我如剪翎鶴，俛啄窮朝昏。
生涯無窖子，乞食嘗扣門。
但爲口腹累，乖隔如參辰。
此夕復何夕，共宿湘山雲。
境清藏勝氣，情高發幽欣。
天風吹笑語，乞與人間聞。
念公翰墨場，少年策奇勳。
世味如嚼蠟，喜著磨衲裙。
裴公師黄蘗，圓澤友李憕。
因法偶相逢，則以法爲親。
安知我與子，夙昔非弟昆。
吾聞三生石，曾歌舊精魂。
他年葛洪陂，相尋定煩君。
先當理故事，過山尋老仁。
要同夏口村，發甕驚前身。